b'\n_START_ARTICLE_\nCanvis en la topon\xc3\xadmia municipal de Catalunya durant la Guerra Civil espanyola\n_START_SECTION_\nOrigen\n_START_PARAGRAPH_\nEls canvis de nom es van dur a terme amb la intenci\xc3\xb3 de substituir la denominaci\xc3\xb3 tradicional per un top\xc3\xb2nim que reflect\xc3\xads les inquietuds reformadores i revolucion\xc3\xa0ries del moment, d\'arrel fonamentalment anarcosindicalista i comunista. Conseg\xc3\xbcentment, els canvis van afectar sobretot les denominacions de car\xc3\xa0cter hagiogr\xc3\xa0fic \xe2\x80\x93\xc3\xa9s a dir, els noms al\xc2\xb7lusius al santoral\xe2\x80\x93 aix\xc3\xad com, en menor grau, els noms relatius als antics dominis senyorials, eclesi\xc3\xa0stics o de la reialesa, els quals foren substitu\xc3\xafts en molts casos per elements geogr\xc3\xa0fics de l\'entorn immediat._NEWLINE_El buit de poder institucional \xe2\x80\x93a l\'Estat i a la Generalita\xe2\x80\x93 produ\xc3\xaft arran de la situaci\xc3\xb3 de guerra i revoluci\xc3\xb3, fou omplert localment amb l\'emerg\xc3\xa8ncia de certs poders locals \xe2\x80\x93els autodenominats "comit\xc3\xa8s populars"\xe2\x80\x93 que van actuar durant els primers mesos del conflicte fora de tot control i legalitat. Va \xc3\xa9sser durant aquests mesos que a molts pobles es va prendre la decisi\xc3\xb3 de canviar-ne el nom.\n_START_SECTION_\nEl marc legal i decrets de la Generalitat\n_START_PARAGRAPH_\nA l\'octubre de 1936, tanmateix, la Generalitat comen\xc3\xa7\xc3\xa0 a donar unes primeres mostres de poder o voler controlar la situaci\xc3\xb3 amb l\'establiment d\'algunes mesures excepcionals. Aix\xc3\xad, el Decret de Seguretat Interior de 9 d\'octubre de 1936 disposa en l\'article 6: El canvi de nom d\'un municipi haur\xc3\xa0 de ser acordat per l\'Ajuntament, i aquest acord haur\xc3\xa0 de ser sotm\xc3\xa8s a l\'aprovaci\xc3\xb3 del Consell de la Generalitat._NEWLINE_Despr\xc3\xa9s de l\'establiment d\'aquesta mesura reguladora, es produ\xc3\xafren un gran nombre d\'acords municipals referents a canvis de nom, que posteriorment la Generalitat va ratificar sota la passi\xc3\xb3 \xe2\x80\x93o potser pressi\xc3\xb3\xe2\x80\x93 revolucion\xc3\xa0ria del moment. Aix\xc3\xad, durant els primers nou mesos de 1937 el Departament de Seguretat Interior de la Generalitat (denominat posteriorment Departament de Governaci\xc3\xb3 i Assist\xc3\xa8ncia Social) va aprovar un total d\'onze decrets de ratificaci\xc3\xb3 dels canvis, que van afectar a un total de cent vint-i-tres municipis._NEWLINE_Posteriorment, i per tal de mirar d\'erradicar o minimitzar l\'arbitrarietat detectada en les propostes, un nou decret de 8 d\'octubre de 1937 va endurir les mesures, reconeixent de nou el paper encara te\xc3\xb2ric de la Llei Municipal de Catalunya de 1935, que ja disposava d\'un procediment espec\xc3\xadfic per als canvis de nom dels municipis, per\xc3\xb2 que a l\'inici del conflicte va ser ignorada, i esdev\xc3\xa9 "paper mullat" a conseq\xc3\xbc\xc3\xa8ncia de l\'esclat revolucionari. D\'en\xc3\xa7\xc3\xa0 de publicaci\xc3\xb3 d\'aquest decret, i fins a l\'acabament de la Guerra Civil, nom\xc3\xa9s una \xc3\xbanica poblaci\xc3\xb3 va canviar oficialment de nom (any 1938).\n_START_SECTION_\nPresent\n_START_PARAGRAPH_\nDespr\xc3\xa9s de la finalitzaci\xc3\xb3 de la Guerra, la legalitat de l\'\xc3\xa8poca de la Segona Rep\xc3\xbablica Espanyola esdevingu\xc3\xa9 en el seu conjunt "il\xc2\xb7legal", i amb ella els cent vint-i-quatre canvis de nom que es produ\xc3\xafren oficialment en els municipis catalans. A data de gener de 2006, cent set dels top\xc3\xb2nims que foren substitutius als anys 1937 i 1938 encara conserven la seva denominaci\xc3\xb3 "tradicional"._NEWLINE_Els noms de Nav\xc3\xa0s, Montell\xc3\xa0 i Martinet, Hostalets de Pierola, Vilassar de Dalt, Calldetenes i Vilanova del Vall\xc3\xa8s han acabat essent reconeguts com a oficials despr\xc3\xa9s del franquisme perqu\xc3\xa8 aproximaven la realitat administrativa als costums i les pautes d\'\xc3\xbas real.'